የህዝብ ተወካዮች ምክር ቤት የኢሬቴድ ስራ አመራር ቦርድ ሰየመ
አዲስ አበባ፤ ጥቅምት 20/2006 (ዋኢማ) – የህዝብ ተወካዮች ምክር ቤት ስምንት አባላት ያሉት የኢትዮጵያ ሬዲዮና ቴሌቪዥን ድርጅት ስራ አመራር ቦርድ ሰየመ፡፡ምክር ቤቱ የስራ አመራር ቦርዱን የሰየመው የኢትዮጵያ ሬዲዮና ቴሌቪዥን ድርጅት ማቋቋሚያ አዋጅ ቁጥር 114/87 ን መሰረት በማድረግ ነው፡፡በአዋጁ አንቀፅ ሰባት መሰረት የኢትዮጵያ ሬዲዮና ቴሌዥን ድርጅት ቦርድ አባላት አግባብ ካላቸው ተቋማት እና ከልዩ ልዩ የህብረተሰብ ክፍሎች በህግ አስፈፃሚው አቅራቢነት በህዝብ ተወካዮች ምክር ቤት ይሾማሉ፡፡በዚሁ መሰረት የመንግስት ኮሚኒኬሽን ጉዳዮች ጽ/ቤት ሃላፊ ሚኒስትር አቶ ሬድዋን ሁሴን የኢትዮጵያ ሬዲዮና ቴሌቪዥን ድርጅት የስራ አመራር ቦርድ ሰብሳቢ ሆነው ተሹመዋል፡፡መጋቢ ዘርይሁን ደጉ ከእምነት ተቋማት፣ አቶ ደስታ ተስፋው እና አቶ አማኑኤል አብርሃም ከጠቅላይ ሚኒስትር ጽ/ቤት፣ አቶ አቢይ አህመድ ከህዝብ ተወካዮች ምክር ቤት፣ዶ/ር አብዲሳ ዘርአይ እና አቶ ገበዮሁ በቀለ ከአዲስ አባባ ዩኒቨርስቲ እንዲሁም የኢትዮጵያ ሬዲዮና ቴሌቪዥን ድርጅት ዋና ዳይሬክተር አቶ ዘርአይ አስገዶም የቦርዱ አባላት ሆነው ተሹመዋል፡፡በኢትዮጵያ ሬዲዮና ቴሌቪዥን ድርጅት ማቋቋማያ አዋጅ መሰረት የድርጅቱ የስራ አመራር ቦርድ ተጠሪነቱ ለህዝብ ተወካዮች ምክር ቤት ነው፡፡ (ኢሬቴድ)